Doeltreffendheid van gesamentlike ervaringsleertake tydens opleiding van dosente in afstandhoëronderwys
Authors:   Universiteit van die Vrystaat, Van Staden Christa 
Published: December 2022

Die wiki’s en glossaria van leerbestuurstelsels kan gebruik word om gesamentlike ervaringsleertake te skep. Tog is daar min navorsing beskikbaar oor hoe dosente opgelei word om hierdie saamwerkfunksies te gebruik. In hierdie artikel lewer ek verslag oor hoe ek gesamentlike ervaringsleertake gebruik het om dosente in die gebruik van die wiki en glossarium van ’n leerbestuurstelsel op te lei. Aangesien die opleiding in ’n afstandhoëronderwyskonteks geskied het, het ek leer tydens die voltooiing van die ervaringsleertake in ’n tweede leeromgewing gefasiliteer. Die doel van hierdie gemengdemetodes-navorsing was om die doeltreffendheid van twee gesamentlike ervaringsleertake te ondersoek om aanbevelings vir die verbetering van die praktyk te maak. Ek het vier metodes gebruik om data in te samel, naamlik (a) netnografie om die gesprekke in ’n tweede leeromgewing (TLO) te ontleed, (b) sosiale-netwerk-analise om die netwerkverbindings wat in die tweede leeromgewing gebou is te bestudeer, (c) dokumentontleding om die refleksies van studente oor die leertake te ontleed om die doeltreffendheid van die leertake vanuit ’n student se perspektief te ondersoek en (d) Pearson se korrelasiekoëffisiënt om ’n moontlike korrelasie tussen die grootte van die persoonlike ontwikkelingsnetwerke van die dosente en hulle finale punte te ondersoek. Die belangrikste bevinding is dat ervaringsleer ’n doeltreffende manier gebied het om dosente in ’n afstandhoëronderwyskonteks in die gebruik van die saamwerkfunksies van ’n leerbestuurstelsel op te lei. Die gesprekke in die tweede leeromgewing het daarop gedui dat die dosente die instruksies kon volg om die gesamentlike produkte te skep. Uit die refleksies van een van die topstudente het geblyk dat sy beplan het om die funksies in haar eie klaskamer te gebruik, wat daarop dui dat verandering plaasgevind het. Tweedens is bevind dat die tweede leeromgewing ’n belangrike rol tydens die voltooiing van die leertake gespeel het. Die dosente het by mekaar geleer, maar hulle het ook tekortkominge in die instruksies geïdentifiseer en praktiese oplossings daarvoor gebied. Derdens is bevind dat sosiale-netwerk-analise ’n doeltreffende metode gebied het om te bepaal of die dosente wel saamgewerk het. Dit het uitgewys dat die twee toppresteerders gedurende die voltooiing van die twee gesamentlike ervaringsleertake nie hulle kennis in die tweede leeromgewing gedeel het nie, maar eerder ’n kliek gevorm het waar hulle mekaar ondersteun het. Laastens is ’n matig-positiewe korrelasie gevind tussen die grootte van die persoonlike ontwikkelingsnetwerke van die dosente en hulle finale punte. Dit is belangrik om te noem dat ’n hoog-positiewe korrelasie (0.9) gevind is tussen die grootte van die persoonlike ontwikkelingsnetwerke van die druipelinge en hulle finale punte, met ander woorde dat diegene met groter persoonlike ontwikkelingsnetwerke ook geneig het om beter te presteer. Daar word aanbeveel dat (a) ervaringsleertake geskep word om dosente in die gebruik van die saamwerkfunksies van ’n leerbestuurstelsel op te lei, (b) tweede leeromgewings beskikbaar gestel word waar dosente by mekaar kan leer om die saamwerkfunksies doeltreffend te gebruik en (c) sosiale-netwerk-analise gebruik word om die doeltreffendheid van samewerking te ondersoek, maar ook om dosente te identifiseer wat hulself afgesonder het. Laasgenoemde word as noodsaaklik geag omdat span- en groepvaardighede tydens hoëronderwys ontwikkel moet word om aanstelbare graduandi die werksplek in te stuur. Trefwoorde: afstandhoëronderwys; aktief-vervlegte-leer; ervaringsleer; forum; gemengdemetodes-navorsing; gesamentlike leer; glossarium; koöperatiewe leer; leerbestuurstelsel; leergeoriënteerde assessering; saamwerkfunksies; tweede leeromgewing; vervlegte leer; wiki